Jeneza la ajabu

Jeneza la ajabu

Ni kawaida kwa kila familia kutaka kumpa mtu wao wa karibu heshima ya
mwisho pindi anapofariki dunia.Aghalabu huandaa mazishi.Katika mazishi
haya humnunulia maiti suti akiwa mwanaume na veli akiwa
mwanamke.Vilevile humnunulia saa na jeneza la kumhifadhia
wanapomzika.Kuna aina nyingi ya majeneza na yenye hadhi tofauti.Kuna
baadhi ya majeneza ambayo hununuliwa kwa bei ya kutupa na mengine bei
ghali.Maiti huweza kupambwa kwa vipodozi ainati kutegemea tabaka na
mapato ya familia yake.

Baada ya mama yao kufa,Mary,Regina na Angelina walihuzunika sana.Sababu
ya huzuni yao kuu ilikuwa wazi kabisa kwani walimpoteza mtu wa karibu
katika maisha yao.Waliishi na mama yao mpendwa kwa siku ayami ila
hawakufahamu kwamba alikuwa akiiugua.Mwanamke yule alikuwa mcheshi.Kila
mara alipenda kuwahadhithia wanawe hadithi nzuri na za kuchangamsha.Mume
wake alikuwa ametangulia mbele za haki kitambo kidogo.Alianza kwa kuhisi
maumivu katika sehemu yake ya uzazi.Hii ilitokea baada ya mume wake
kwenda jongomeo.Alipoenda hospitali iligundulika kwamba alikuwa na
saratani ya kizazi na akakata shauri kutomweleza yoyote hata wasichana
wake watatu.

Bi huyu alipoiga dunia haikuchukua muda mrefu kabla ya mazishi yake
kuandaliwa.Kwanza alitolewa nyumbani kupelekwa mochari.Baada ya mwili
wake kupelekwa mochari mchango kuhusiana na mazishi yake ulianza mara
moja.Wajomba na shangazi wa watoto wake wakaomba kugharamikia shughuli
nzima kwa kuwa walikuwa watu walionavyo lakini wasichana wakasisitiza
kwamba waachwe wanunue jeneza.Mazishi yaliandaliwa Jumamosi siku ya
wiki.Kaburi likachimbwa na mabarobaro wa miraba minne.Boma la marehemu
likasafishwa na kupuliziwa marashi.

Wasichana walipoenda kununua jeneza walipata majeneza yalikuwa mengi kwa
hakika.Waliyatazama na kuyakagua mpaka waliporidhika.Waliporidhika
walimwomba mwuuzaji kuwaletea jeneza lililokuwa la dhahabu.Wakalitazama
wakiwa wote watatu pamoja na kumwambia mwuuzaji kuwa walilitaka
lile.Mwuuzaji bila kusita aliwambia wafanyakazi walipakie juu ya gari la
wasichana wale.Baada ya kulipa kiasi cha pesa kilichotakikana walianza
kufululiza polepole ili kung'oa nanga.Hapo ndipo mwuuzaji aliwaita na
kuwapa masharti kuhusiana na jeneza walilokuwa wamelinunua.

Masharti waliyopewa yalikuwa jeneza libebwe na wanawake maiti
anapopelekwa kaburini.Vilevile lisipanguswe vumbi na kitambaa cha
kawaida bali lipuliziwe marashi.Hatimaye wakitaka lifunguke waseme "open
up." Wasichana walishtuka baada ya kusikia masharti lakini wakaamua
potelea pote wangefuata masharti muradi wamelipenda.Waliabiri gari lao
la kibinafsi kuelekea nyumbani ila walipofika katikati ya safari
waligutuka waliposikia sauti ya mtu wa nne ambaye walikuwa
hawamwoni.Walipozima gari hawakuisikia sauti tena ikawa sasa ni hali ya
kuulizana nani kati yao aliyekuwa amezungumza.

Sauti ya nne ilisema"Asanteni kwa kunipa makao." Sauti hii iliwashtua
dada hawa watatu wasijue la kufanya.Walichanganyikiwa kwa hakika.Licha
ya sauti kukosa kusikika tena baada ya wao kulizima gari walibaki
wameangalia pande zote za dunia ili waone angalau ilitokea
wapi.Walitazama kaskazini,kusini,magharibi na mashariki ili muradi wajue
sauti ilitoka kwa nani hasa.Baada ya kuitafuta sauti ilipotoka kwa muda
bila mafanikio walipanda gari na kuelekea nyumbani kwao.Wakiwa ndani ya
gari hawakuacha kuzungumzia ile sauti.

Walipofika kwao waliingia ndani na kuwambia wafanyakazi wao walishushe
jeneza.Waliharakisha ili kutimiza amri ya matajiri wao lakini kabla
hawajalifikia walirushwa chini.Wafanyakazi hawa walikuwa
wanaume.Isitoshe jeneza lilianza kung'ara hata zaidi.Dhahabu
zilimetameta na kuleta mwanga mkubwa kisha sauti ikasikikika ikisema
"Fuateni masharti." Jeneza lilibaki juu ya gari ya wasichana wale kwani
kila mmoja alichana mbuga na kuelekea sehemu yake tofauti.

Yaliyotokea pale yalikuwa maajabu yasiyotazamiwa kwanza haijawahi
kutokea.Kifungua mimba aliwaza na kuwazua kuhusiana na jeneza
lile.Aliweza kujiuliza lilitoka wapi na ni nani aliyelitengeneza.Ajabu
ni kuwa walipoanza kukimbia jeneza nalo lilipaa kuenda sehemu waliyokuwa
wanakimbilia.Nyumba iliyokuwa na amani ghafla iligeuka jehanamu.Kila
mara vyombo vikianguka bila kuangushwa na marashi ya nyumba kujipuliza
yenyewe hadi kuisha.Waliokuwa wamekimbia awali walirudi baadaye wakiwa
wanatweta mithili ya mbuzi aliyenusurika kumezwa na chatu.

Madada hawa walitamani kulirudisha jeneza lile mahali walipolinunua
lakini haikuwezekana.Aghalabu walipolipakia ili kulirudisha wangegundua
hawakuwa nalo walipofika sehemu maalumu.Siku zote wangeaibika.Usilolijua
kwa kweli ni kama usiku wa giza,walikuja kugundua kuwa jeneza lile
lilikuwa si jipya katika harakati yao ya kutafuta historia ya jeneza
lile.Kuna mzee aliyewafungua macho alipowaambia kisa cha jeneza
lile.Mzee yule alidai kwamba jeneza lile lilitengenezewa mwanamke
aliyekuwa ameuawa kwa kunyongwa na mume wake halisi.

Wengi waliokuwa wakiandaa mazishi walilichagua kwa kuona kuwa
limetengenezwa na dhahabu ila bila kufahamu wamejibebea masaibu.Mume wa
yule mwanamke alimtengenezea jeneza lile ili siku ya mazishi yake amweke
lakini fununu zilidai kwamba jeneza lilipotea siku chache kabla ya
mazishi na kutoonekana tena.Wasichana hawa walijuta na kusadiki si vyote
ving'aavyo ni dhahabu.